ΠΕΡΙΕΧΟΜΕΝΑ
ΑΠΟΦΑΣΕΙΣ
Έγκριση του Κανονισμού Εκπόνησης Μεταδιδακτορικής - Έρευνας του Τμήματος Μαιευτικής της
Σχολής Επιστημών Υγείας και Πρόνοιας του Πανεπιστημίου Δυτικής Αττικής.
Σύσταση Μονάδας Διαχείρισης Κινδύνων στο Δημοκρίτειο Πανεπιστήμιο Θράκης.
ΑΠΟΦΑΣΕΙΣ
Αριθμ. 40144
(1)
Έγκριση του Κανονισμού Εκπόνησης Μεταδιδακτορικής - Έρευνας του Τμήματος Μαιευτικής της
Σχολής Επιστημών Υγείας και Πρόνοιας του Πανεπιστημίου Δυτικής Αττικής.
Η ΣΥΓΚΛΗΤΟΣ
ΤΟΥ ΠΑΝΕΠΙΣΤΗΜΙΟΥ ΔΥΤΙΚΗΣ ΑΤΤΙΚΗΣ
Έχοντας υπόψη:
1. Τον ν. 4521/2018 «Ίδρυση Πανεπιστημίου Δυτικής
Αττικής και άλλες διατάξεις» (Α’ 38).
2. Τον ν. 4610/2019 «Συνέργειες Πανεπιστημίων και
Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές
διατάξεις» (Α’ 70).
3. Τον ν. 4957/2022 «Νέοι Ορίζοντες στα Ανώτατα
Εκπαιδευτικά Ιδρύματα: Ενίσχυση της ποιότητας, της
λειτουργικότητας και της σύνδεσης των Α.Ε.Ι. με την κοινωνία και λοιπές διατάξεις» (Α’ 141) και, ιδίως, την παρ. 4
του άρθρου 16 και τα άρθρα 174 και 223.
4. Τον ν. 3374/2005 «Διασφάλιση της ποιότητας στην
ανώτατη εκπαίδευση. Σύστημα μεταφοράς και συσσώρευσης πιστωτικών μονάδων - Παράρτημα διπλώματος»
(Α’ 189) και ιδίως τα άρθρα 14 και 15.
5. Τον ν. 5094/2024 «Ενίσχυση του Δημόσιου Πανεπιστημίου - Πλαίσιο λειτουργίας μη κερδοσκοπικών παραρτη-
μάτων ξένων πανεπιστημίων και άλλες διατάξεις» (Α’ 39).
6. Τον Εσωτερικό Κανονισμό Λειτουργίας του Πανεπιστημίου Δυτικής Αττικής (Β’ 4621/2020).
7. Τον Κανονισμό Μεταδιδακτορικής Έρευνας του Πανεπιστημίου Δυτικής Αττικής (B’ 2875/2024) και, ιδίως,
την παρ. 2 του άρθρου 16 αυτού.
8. Την υπό στοιχεία 135557/Ζ1/1-11-2022 εγκύκλιο του
Υπουργείου Παιδείας και Θρησκευμάτων «Εφαρμογή
των διατάξεων του ν. 4957/2022 “ Νέοι Ορίζοντες στα
Ανώτατα Εκπαιδευτικά Ιδρύματα: Ενίσχυση της Ποιότητας, της Λειτουργικότητας και της Σύνδεσης των Α.Ε.Ι.
με την κοινωνία και λοιπές διατάξεις” για την οργάνωση
και λειτουργία προγραμμάτων μεταπτυχιακών σπουδών
και λοιπά θέματα».
9. Την υπό στοιχεία 108990/Ζ1/08-09-2022 απόφαση
του Υφυπουργού Παιδείας και Θρησκευμάτων «Ρύθμιση
των θεμάτων σχετικά με τη διαδικασία δωρεάν φοίτησης σε Πρόγραμμα Μεταπτυχιακών Σπουδών με τέλη
φοίτησης» (Β’ 4899).
10. Την υπό στοιχεία 18137/Ζ1/16-02-2023 κοινή απόφαση των Υπουργών Παιδείας και Θρησκευμάτων και
Επικρατείας «Καθορισμός των προϋποθέσεων και της
διαδικασίας οργάνωσης Προγραμμάτων Μεταπτυχιακών
Σπουδών με μεθόδους εξ αποστάσεως Εκπαίδευσης στα
Ανώτατα Εκπαιδευτικά Ιδρύματα (Α.Ε.Ι.)» (Β’ 1079).
11. Την υπ’ αρ. 01/21.01.2025 (θέμα 3ο) απόφαση της
Συνέλευσης του Τμήματος Μαιευτικής, της Σχολής Επιστημών Υγείας και Πρόνοιας του Πανεπιστημίου Δυτι-
κής Αττικής «Έγκριση Κανονισμού Μεταδιδακτορικής
Έρευνας».
12. Την υπ’ αρ. 46969/12-05-2023 διαπιστωτική πράξη του Αντιπρύτανη Έρευνας και Διά Βίου Εκπαίδευσης
του Πανεπιστημίου Δυτικής Αττικής, σχετικά με την
«Εκλογή Πρύτανη του Πανεπιστημίου Δυτικής Αττικής»
(Υ.Ο.Δ.Δ. 454).
13. Την υπ’  αρ. 77275/1-09-2023 πράξη του Πρύτανη του Πανεπιστημίου Δυτικής Αττικής «Ορισμός
Αντιπρυτάνεων, τομέων ευθύνης αυτών, κατανομή
αρμοδιοτήτων και σειράς αναπλήρωσης του Πρύτανη
του Πανεπιστημίου Δυτικής Αττικής» (Υ.Ο.Δ.Δ.  921),
όπως τροποποιήθηκε με την υπ’ αρ. 94297/12-10-2023
(Υ.Ο.Δ.Δ. 1141) όμοια.
ΕΦΗΜΕΡΙΔΑ
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
E
9 Μαΐου 2025
ΤΕΥΧΟΣ  ΔΕΥΤΕΡΟ
Αρ. Φύλλου 2250
09.05.2025 19:21:07
ΨΗΦΙΑΚΑ
ΥΠΟΓΕΓΡΑΜΜΕΝΟ
ΑΠΟ
VARVARA ZACHARAKI
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2250/09.05.2025
14. Την υπ’ αρ. 124685/22-12-2022 απόφαση του Πρύτανη του Πανεπιστημίου Δυτικής Αττικής «Συγκρότηση
της Επιτροπής Μεταπτυχιακών Σπουδών του Πανεπιστημίου Δυτικής Αττικής» (ΑΔΑ: 66ΥΚ46Μ9ΞΗ-Θ9Ξ), καθώς
και την υπ’ αρ. 86982/28-09-2023 (ΑΔΑ: 6ΡΡ846Μ9ΞΗΝΞΦ) απόφαση ανασυγκρότησης αυτής.
15. Την υπ’ αρ. 80818/12-09-2023 πράξη του Πρύτανη
του Πανεπιστημίου Δυτικής Αττικής «Συγκρότησης της
Συγκλήτου του Πανεπιστημίου Δυτικής Αττικής» (ΑΔΑ:
9ΖΥΨ46Μ9ΞΗ-ΘΑΔ).
16. Την υπ’ αρ. 97386/19-10-2023 πράξη του Πρύτανη
του Πανεπιστημίου Δυτικής Αττικής «Ανασυγκρότηση
της Συγκλήτου του Πανεπιστημίου Δυτικής Αττικής»
(ΑΔΑ: ΨΛΓΧ46Μ9ΞΗ-Ι07).
17. Την υπ’ αρ. 7/26-03-2025 (θέμα 13ο) απόφαση της
Συγκλήτου του Πανεπιστημίου Δυτικής Αττικής.
18. Την ανάγκη του Τμήματος Μαιευτικής, να προσδιορίσει - καθορίσει έναν Κανονισμό Εκπόνησης Μεταδι-
δακτορικής Έρευνας, για την εύρυθμη λειτουργία - διεξαγωγή της Μεταδιδακτορικής Έρευνας του Τμήματος.
19. Το γεγονός ότι οι διατάξεις της παρούσας δεν αφορούν σε διοικητική διαδικασία για την οποία υπάρχει
υποχρέωση καταχώρισης στο ΕΜΔΔ - ΜΙΤΟΣ.
20. Το γεγονός ότι με την παρούσα δεν προκαλείται δαπάνη σε βάρος του κρατικού προϋπολογισμού, αποφασίζει:
Tην έγκριση του Κανονισμού Εκπόνησης Μεταδιδακτορικής Έρευνας του Τμήματος Μαιευτικής της Σχολής
Επιστημών Υγείας και Πρόνοιας του Πανεπιστημίου Δυτικής Αττικής, ως ακολούθως:
Άρθρο 1
Γενικές Διατάξεις - Στόχοι
1. Το Τμήμα Μαιευτικής της Σχολής Επιστημών Υγείας και Πρόνοιας του Πανεπιστημίου Δυτικής Αττικής
ενθαρρύνει και παρέχει τη δυνατότητα σε νέους/νέες
επιστήμονες για την εκπόνηση μεταδιδακτορικής έρευνας, σε γνωστικά αντικείμενα τα οποία εμπίπτουν στα
ενδιαφέροντα του Τμήματος Μαιευτικής, των θεσμοθετημένων του Εργαστηρίων και των μελών Δ.Ε.Π.,
σύμφωνα με τις αρχές που καθορίζονται στο παρόντα
Κανονισμό και στον Κανονισμό Εκπόνησης Μεταδιδακτορικής Έρευνας του Πανεπιστημίου Δυτικής Αττικής
(B’ 2233/2024).
2. Ως Μεταδιδακτορική νοείται η έρευνα που εκπονείται από κατόχους Διδακτορικού Διπλώματος, με στόχο
την επίλυση ειδικών επιστημονικών προβλημάτων και
την ανάπτυξη νέων ερευνητικών κατευθύνσεων σε πεδία
αιχμής και έχει υψηλό βαθμό πρωτοτυπίας.
3. Στόχοι της εκπόνησης Μεταδιδακτορικής Έρευνας
(Μ.Ε.), είναι:
- Η υποστήριξη και ενίσχυση νέων επιστημόνων ικανών
να συμβάλλουν στην πρόοδο της επιστήμης, της έρευνας
και των εφαρμογών της, ιδιαίτερα σε τομείς αιχμής.
- Η επέκταση των αποτελεσμάτων της διδακτορικής
διατριβής των ερευνητών/τριών σε νέες επιστημονικές
κατευθύνσεις.
- Η περαιτέρω ενίσχυση της έρευνας και η ανάπτυξη
νέων επιστημονικών εξειδικεύσεων και ερευνητικών
περιοχών.
- Η διάχυση καινοτόμων αποτελεσμάτων και η μεταφορά τεχνογνωσίας.
- Η ενίσχυση της εξωστρέφειας και της διεθνούς προβολής του ερευνητικού έργου του Τμήματος Μαιευτικής
της Σχολής Επιστημών Υγείας και Πρόνοιας του Πανεπιστημίου Δυτικής Αττικής.
Άρθρο 2
Αρμόδια Όργανα για την εκπόνηση
μεταδιδακτορικής έρευνας
Αρμόδια όργανα για τη λήψη αποφάσεων σχετικών με
την εκπόνηση Μ.Ε. είναι:
1. Η Συνέλευση του Τμήματος Μαιευτικής της Σχολής
Επιστημών Υγείας και Πρόνοιας του Πανεπιστημίου Δυτικής Αττικής και
2. Η Σύγκλητος του Πανεπιστημίου Δυτικής Αττικής
Άρθρο 3
Υποβολή αίτησης εκπόνησης μεταδιδακτορικής
έρευνας - Δικαιολογητικά
1. Οι υποψήφιοι Μεταδιδακτορικοί/ές Ερευνητές/τριες
θα πρέπει να είναι κάτοχοι διδακτορικού διπλώματος ή
αντίστοιχου αναγνωρισμένου (εφόσον απαιτείται) από
τον ΔΟΑΤΑΠ ισότιμου ακαδημαϊκού τίτλου.
2. Το Τμήμα Μαιευτικής της Σχολής Επιστημών Υγείας και Πρόνοιας του Πανεπιστημίου Δυτικής Αττικής
δέχεται κατά τη διάρκεια όλου του ακαδημαϊκού έτους
αιτήσεις για τη διεξαγωγή μεταδιδακτορικής έρευνας
από ερευνητή/τρια σύμφωνα με τις προϋποθέσεις του
παρόντος Κανονισμού και του Κανονισμού Εκπόνησης
Μεταδιδακτορικής Έρευνας του Πανεπιστημίου Δυτικής
Αττικής (Β’ 2233/2024).
3. Υπάρχει και η δυνατότητα έκδοσης δημοσίευσης
πρόσκλησης εκδήλωσης ενδιαφέροντος για εκπόνηση
Μ.Ε., η οποία εγκρίνεται από τη Συνέλευση του Τμήματος, μετά από εισήγηση μέλους ή μελών Δ.Ε.Π. του
Τμήματος. Σε αυτή την περίπτωση η προκήρυξη/πρόσκληση εκδήλωσης ενδιαφέροντος δημοσιεύεται στην
ιστοσελίδα του Τμήματος και περιλαμβάνει, ενδεικτικά,
τα γνωστικά αντικείμενα/πεδία στα οποία θα διεξαχθεί η
Μ.Ε., τους όρους και την καταληκτική ημερομηνία υποβολής υποψηφιοτήτων, καθώς και τις υποχρεώσεις των
Μεταδιδακτορικών Ερευνητών σχετικά με τη συμμετοχή
τους στην έρευνα και διδασκαλία, με τα παραδοτέα και
την ολοκλήρωση εκπόνησης της Μ.Ε.
4. Οι υποψήφιοι/ες που ενδιαφέρονται για τη διεξαγωγή Μ.Ε. υποβάλλουν στη Γραμματεία του Τμήματος Μαι-
ευτικής αίτηση υποψηφιότητας στην οποία αναφέρεται
το θέμα της προτεινόμενης έρευνας. Στην αίτηση δύναται
να αναφέρεται και το μέλος Δ.Ε.Π. του Τμήματος υπό την
επίβλεψη του οποίου επιθυμεί ο/η ενδιαφερόμενος/η να
εκπονήσει τη μεταδιδακτορική έρευνα. Η αίτηση πρέπει
να συνοδεύεται κατ’ ελάχιστον τα εξής δικαιολογητικά:
- Αναλυτικό Βιογραφικό Σημείωμα.
- Αντίγραφο Πτυχίου ή Διπλώματος Α.Ε.Ι. της ημεδαπής
ή ομοταγών αναγνωρισμένων ιδρυμάτων της αλλοδαπής.
- Αντίγραφο μεταπτυχιακού διπλώματος ειδίκευσης
Α.Ε.Ι. της ημεδαπής ή ομοταγών αναγνωρισμένων ιδρυμάτων της αλλοδαπής.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2250/09.05.2025
- Αντίγραφο Διδακτορικού Διπλώματος (όταν προέρχεται από Πανεπιστήμιο του εξωτερικού θα πρέπει να
υπάρχει η αναγνώριση των τίτλων από τον Δ.Ο.Α.Τ.Α.Π.).
- Πιστοποίηση ξένης γλώσσας.
- Κατάλογο επιστημονικών εργασιών που έχουν δημοσιευθεί.
- Τουλάχιστον δύο (2) συστατικές επιστολές από μέλος
Δ.Ε.Π. ή από ερευνητή βαθμίδων Α’, Β’ ή Γ’, κατόχου διδακτορικού διπλώματος, αναγνωρισμένου Ερευνητικού
Κέντρου της ημεδαπής ή της αλλοδαπής.
- Ολοκληρωμένη ερευνητική πρόταση, στην οποία
εκτίθενται ο σκοπός εκπόνησης της Μ.Ε. στο Τμήμα, το
ακριβές αντικείμενο της Μ.Ε., η μεθοδολογία που θα
χρησιμοποιηθεί για την προσέγγιση του αντικειμένου
της έρευνας, η χρήση εργαστηριακού εξοπλισμού και
υποδομών του Τμήματος, η προγενέστερη ερευνητική
δραστηριότητα, το χρονοδιάγραμμα ολοκλήρωσης της
έρευνας και η περιγραφή των παραδοτέων μετά το τέλος
της έρευνας, όπου θα περιλαμβάνονται τουλάχιστον δύο
δημοσιεύσεις-ανακοινώσεις σε έγκριτα διεθνή επιστημονικά περιοδικά ή συνέδρια.
- Σύμφωνη γνώμη από το προτεινόμενο από τον/την
υποψήφιο/α, ως επιβλέπων, μέλος Δ.Ε.Π.
5. Υποδείγματα αίτησης και πρότασης της περιγραφής
της Μ.Ε. μπορούν να ανακτηθεί από την ιστοσελίδα του
Τμήματος.
Άρθρο 4
Αξιολόγηση των Υποψηφίων
1. Η Γραμματεία του Τμήματος Μαιευτικής προβαίνει
σε έλεγχο πληρότητας όλων των υποβαλλόμενων δικαιολογητικών και προωθεί τις αιτήσεις, οι οποίες πλη-
ρούν όλες τις τυπικές προϋποθέσεις στη Συνέλευση του
Τμήματος.
2. Η Συνέλευση εξετάζει και αξιολογεί τη συνάφεια
των ερευνητικών προτάσεων των αιτούντων/ουσών με
τα γνωστικά αντικείμενα που θεραπεύει ή επιθυμεί να
θεραπεύσει το Τμήμα, καθώς και τις ερευνητικές περιοχές που ανήκουν, τον σκοπό, τη διάρκεια, τις φάσεις
και τα αναμενόμενα αποτελέσματα του προτεινόμενου
ερευνητικού έργου και την ανάγκη υλοποίησής του.
Στην συνέχεια, αποδέχεται ή απορρίπτει την ερευνητική πρόταση.
3. Η Γραμματεία του Τμήματος αναρτά τα προσωρινά αποτελέσματα της αξιολόγησης των αιτήσεων στην
ιστοσελίδα του Τμήματος.
4. Η προθεσμία για υποβολή ενστάσεων είναι πέντε
(5) ημερολογιακές ημέρες από την επομένη της ανάρτησης των αποτελεσμάτων στην ιστοσελίδα του Τμή-
ματος. Η Επιτροπή Ενστάσεων ορίζεται από τη Συνέλευση του Τμήματος. Τα αποτελέσματα/εισήγηση της
Επιτροπής Ενστάσεων εγκρίνονται από τη Συνέλευση
του Τμήματος. Η άπρακτη πάροδος της προθεσμίας
άσκησης ένστασης καθιστά τα αποτελέσματα αυτοδικαίως οριστικά.
5. Η Γραμματεία του Τμήματος αναρτά τα τελικά αποτελέσματα της αξιολόγησης των αιτήσεων στην ιστοσελίδα
του Τμήματος, ενημερώνει τους/τις επιτυχόντες/ούσες
και τους/τις καλεί να εγγραφούν στο Τμήμα.
Άρθρο 5
Ορισμός Επιβλέποντος
1. Για τους/τις υποψηφίους/τις που γίνονται δεκτοί,
κατά τη διαδικασία του προηγούμενου άρθρου, η Συνέλευση του Τμήματος Μαιευτικής, στην ίδια συνεδρίαση,
ορίζει ένα μέλος Δ.Ε.Π. (Καθηγητή/τρια, Αναπληρωτή
Καθηγητή/τρια ή μόνιμο/η Επίκουρο Καθηγητή/τρια), με
ίδιο ή συναφές γνωστικό αντικείμενο με αυτό στο οποίο
ο/η υποψήφιος/α διεξάγει τη Μ.Ε., το οποίο αναλαμβάνει την επίβλεψη του έργου του/της υποψηφίου/ιας. Σε
περίπτωση που το οριζόμενο από την Συνέλευση μέλος
Δ.Ε.Π. είναι διαφορετικό από αυτό που αναφέρεται στην
σχετική αίτηση, θα πρέπει η απόφαση να συνοδεύεται
από τεκμηριωμένη επεξήγηση και συγκεκριμένη αναφορά στους λόγους για τους οποίους διαφοροποιήθηκε η
αρχική πρόταση.
2. Ο ανώτατος αριθμός μεταδιδακτορικών φοιτητών/
τριών ανά μέλος Δ.Ε.Π. του Τμήματος Μαιευτικής ορίζεται σε δύο (2).
3. Η αλλαγή επιβλέποντος/ουσας ανήκει στην αρμοδιότητα της Συνέλευσης του Τμήματος, κατόπιν υποβολής
σχετικής αίτησης είτε του/της ερευνητή/τριας είτε του
επιβλέποντος μέλους Δ.Ε.Π. στη Συνέλευση του Τμήματος.
Άρθρο 6
Εγγραφές Μεταδιδακτορικών Ερευνητών/τριών
1. Η Γραμματεία του Τμήματος Μαιευτικής, σε συνεργασία με το επιβλέπων μέλος Δ.Ε.Π., ενημερώνει τους/τις
υποψηφίους/ες για την επιλογή τους, το θεσμικό πλαίσιο
λειτουργίας της Μ.Ε. και τον Κώδικα της Επιτροπής Ηθικής και Δεοντολογίας της Έρευνας του Πανεπιστημίου
Δυτικής Αττικής και τηρεί Ειδικό Μητρώο Μεταδιδακτορικών Ερευνητών/τριών σύμφωνα με τα προβλεπόμενα
στο Άρθρο 13, του παρόντος Κανονισμού. Τα ονόματα
των Μεταδιδακτορικών Ερευνητών/τριών αναρτώνται
στην ιστοσελίδα του Τμήματος, συνοδευόμενα από μια
συνοπτική περιγραφή της Μεταδιδακτορικής Έρευνας
αυτών, καθώς και το όνομα του επιβλέποντος μέλους
Δ.Ε.Π.
2. Προκειμένου να ανανεωθεί η ιδιότητα του/της Μεταδιδακτορικού/ής Ερευνητή/τριας, απαιτείται μια ετήσια
αναφορά προόδου, την οποία καταθέτει ο/η υποψήφιος/α και φέρει την έγκριση του επιβλέποντος μέλους
Δ.Ε.Π., προς έγκριση στη Συνέλευση του Τμήματος.
Άρθρο 7
Χρονική Διάρκεια εκπόνησης
της μεταδιδακτορικής έρευνας
1. Η χρονική διάρκεια διεξαγωγής της Μ.Ε. δεν μπορεί να είναι μικρότερη των δώδεκα (12) μηνών από την
ημερομηνία απόφασης αποδοχής και έγκρισης από τη
Συνέλευση του Τμήματος Μαιευτικής και πάντως όχι
μεγαλύτερη από τρία (3) έτη, ανάλογα με το είδος της
έρευνας, καθώς και το πιθανό χρηματοδοτικό πλαίσιο
(πρόγραμμα, υποτροφία κ.λπ.).
2. Σε ειδικές περιπτώσεις δύνανται οι Μεταδιδακτορικοί/ές Ερευνητές/τριες να αιτούνται παράτασης,
για ένα (1) επιπλέον έτος, με σχετική τεκμηρίωση και
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2250/09.05.2025
σύμφωνη γνώμη του επιβλέποντος μέλους Δ.Ε.Π. Η Συνέλευση του Τμήματος λαμβάνοντας υπόψη την ανα-
φερόμενη τεκμηρίωση, αποφασίζει για την έγκριση ή
την απόρριψη της αίτησης παράτασης.
Άρθρο 8
Υποχρεώσεις Μεταδιδακτορικών Ερευνητών/
τριών
Οι Μεταδιδακτορικοί/ές Ερευνητές/τριες:
1. Συντάσσουν ετήσια έκθεση προόδου της Μεταδιδακτορικής Έρευνας, η οποία αξιολογείται από τον/την
επιβλέποντα/ουσα, ο/η οποίος/α συντάσσει πρακτικό
αξιολόγησης και το καταθέτει στη Συνέλευση του Τμήματος Μαιευτικής, συνοδευόμενο από την σχετική έκθεση,
προς έγκριση.
2. Οφείλουν να παρουσιάζουν την πρόοδο της ερευνητικής τους δραστηριότητας σε σεμινάρια, ημερίδες ή
συνέδρια που διοργανώνει το Τμήμα.
3. Οι Μεταδιδακτορικοί/ές Ερευνητές/τριες ενθαρρύνονται να συμμετέχουν ενεργά στη διεθνή ερευνητική
κοινότητα, συμμετέχοντας σε διεθνή συνέδρια και σεμινάρια, στοχεύοντας στη διεθνή αναγνώριση της έρευνάς
τους με δημοσιεύσεις σε επιστημονικά συνέδρια και περιοδικά με σύστημα κριτών.
4. Είναι υποχρεωμένοι/ες να αναφέρουν το Εργαστήριο στο οποίο πιθανόν εντάσσονται, το Τμήμα Μαιευ-
τικής και την Σχολή Επιστημών Υγείας και Πρόνοιας
(academic affiliation) σε κάθε δημοσίευση ή ανακοίνωσή
τους η οποία θα προκύψει ως αποτέλεσμα της μεταδιδακτορικής τους έρευνας.
5. Οφείλουν να συμπεριφέρονται όπως αρμόζει σε
μέλη της ακαδημαϊκής κοινότητας και να τηρούν τον
Κώδικα Δεοντολογίας της Έρευνας καθώς και τις διατάξεις του Εσωτερικού Κανονισμού Λειτουργίας του Πα-
νεπιστημίου Δυτικής Αττικής, καθώς και του Τμήματος
Μαιευτικής και του Εργαστήριου στο οποίο πιθανόν
εντάσσονται.
6. Τα δικαιώματα επί της διανοητικής ιδιοκτησίας
ρυθμίζονται με τον Κανονισμό Διαχείρισης Δικαιωμάτων Διανοητικής Ιδιοκτησίας της Επιτροπής Ερευνών
του Πανεπιστημίου Δυτικής Αττικής.
7. Δεν επιτρέπεται η ταυτόχρονη εκπόνηση Μεταδιδακτορικής Έρευνας στο ίδιο ή σε άλλο Τμήμα του Πα-
νεπιστημίου Δυτικής Αττικής.
Άρθρο 9
Διδακτικό έργο
1. Το Τμήμα Μαιευτικής δύναται να αναθέτει διδακτικό
(επικουρικό ή/και αυτοδύναμο) έργο στους/στις Μεταδιδακτορικούς/ές Ερευνητές/τριες, στο πλαίσιο των προ-
γραμμάτων του πρώτου και δεύτερου κύκλου σπουδών,
μετά από σχετική εισήγηση του/της επιβλέποντος/ουσας
και απόφαση της Συνέλευσης Τμήματος.
2. Ως επικουρικό διδακτικό έργο ορίζεται η επικουρία
των μελών Δ.Ε.Π. κατά την άσκηση του διδακτικού τους
έργου, η διεξαγωγή φροντιστηρίων, εργαστηριακών
ασκήσεων με σκοπό την καλύτερη εμπέδωση/κατανόηση του γνωστικού αντικειμένου του θεωρητικού μέρους
του/ων μαθήματος/ων, η εποπτεία εξετάσεων (συμμετοχή στην επιτήρηση των τελικών εξετάσεων και των
ενδιάμεσων διαγωνισμάτων (προόδων/μαθημάτων) και
η διόρθωση ασκήσεων/εργασιών ως προς το θεωρητικό
ή εργαστηριακό ή πρακτικό μέρος.
3. Το διδακτικό (επικουρικό ή/και αυτοδύναμο) έργο
δεν μπορεί να ξεπερνά τις 8 (οκτώ) ώρες ανά εβδομάδα.
Άρθρο 10
Παροχές στους/στις Μεταδιδακτορικούς/ές
Ερευνητές/τριες
1. Οι Μεταδιδακτορικοί/ές Ερευνητές/τριες κατά την διάρκεια εκπόνησης της Μεταδιδακτορικής Έρευνάς τους
χρησιμοποιούν τον τίτλο και τα στοιχεία του Τμήματος
Μαιευτικής με σεβασμό στη φήμη του Πανεπιστημίου
και τους Κανόνες Δεοντολογίας. Οι Μεταδιδακτορικοί/ές
Ερευνητές/τριες έχουν πρόσβαση στα Εργαστήρια του
Τμήματος Μαιευτικής ή και άλλων Τμημάτων του Πανεπιστημίου και στον αντίστοιχο εξοπλισμό τους, σύμφωνα
με τον Κανονισμό λειτουργίας τους, στη βιβλιοθήκη του
Ιδρύματος, με δικαίωμα δανεισμού, στα εργαστήρια Η/Υ,
στις ηλεκτρονικές υπηρεσίες, στο γυμναστήριο, καθώς
και σε όποια συμπληρωματική παροχή το Τμήμα κρίνει
απαραίτητη για την ολοκλήρωση της έρευνας. Επιπρόσθετα οι μεταδιδακτορικοί/ές ερευνητές/τριες έχουν
πρόσβαση στις ψηφιακές υπηρεσίες του Ιδρύματος.
2. Οι Μεταδιδακτορικοί/ές Ερευνητές/τριες, δύναται
να αιτούνται χρηματοδότησης/υποτροφίας (ενδεικτικά
για: παροχή διδακτικού έργου, αναλώσιμα, εξοπλισμό
και υπηρεσίες για υλοποίηση της έρευνάς τους, μετρήσεις πεδίου, κ.λπ.) από τον προϋπολογισμό του Τμήματος
Μαιευτικής ή της Σχολής Επιστημών Υγείας και Πρόνοιας
μετά από σχετικές αποφάσεις της Συνέλευσης ή της Κοσμητείας, καθώς και για τη συμμετοχή τους σε συνέδρια
από άλλους πόρους.
3. Ο/Η Επιβλέπων/ουσα καθηγητής/τρια, έχει υποχρέωση να ενημερώσει τον/την Μεταδιδακτορικό/ή
Ερευνητή/τρια για τους Κανονισμούς ασφάλειας των
χώρων και των εργαστηρίων και για τα θέματα ηθικής
και δεοντολογίας της έρευνας.
4. Σε περίπτωση αλλοδαπού/ής Μεταδιδακτορικού/ής
Ερευνητή/τριας το Πανεπιστήμιο Δυτικής Αττικής οφείλει να διευκολύνει τις τυπικές διαδικασίες που αφορούν
σε άδειες παραμονής, σύναψη συμβάσεων, κ.ο.κ.
5. Κατά τη διάρκεια της εκπόνησης της Μεταδιδακτορικής Έρευνας, οι Μεταδιδακτορικοί/ές Ερευνητές/τριες
χρησιμοποιούν τον τίτλο: «Μεταδιδάκτωρ Ερευνητής/
τρια» του Τμήματος Μαιευτικής του Πανεπιστημίου Δυτικής Αττικής. Αυτόν τον τίτλο μπορούν να τον χρησι-
μοποιούν όταν συμμετέχουν σε υποβολή ερευνητικής
πρότασης.
6. Οι Μεταδιδακτορικοί/ές Ερευνητές/τριες δεν καταβάλλουν δίδακτρα. Δύνανται να αμείβονται από πό-
ρους προερχόμενους από χρηματοδοτούμενα εθνικά και
διεθνή ερευνητικά προγράμματα. Δύνανται επίσης να
λαμβάνουν υποτροφία από εθνικούς ή διεθνείς φορείς
και ιδρύματα. Επίσης, οι Μεταδιδακτορικοί/ές Ερευνητές
δύνανται να συνάπτουν συμβάσεις εργασίας ορισμένου
χρόνου ή έργου ή υποτροφίας μέσω του Ειδικού Λογαριασμού Κονδυλίων Έρευνας του Πανεπιστήμιου.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2250/09.05.2025
7. Οι Μεταδιδακτορικοί/ές Ερευνητές/τριες δεν δικαιούνται παροχών ασφάλισης, υγειονομικής περίθαλψης,
Ακαδημαϊκής Ταυτότητας, σίτισης, στέγασης, ούτε άλλων παροχών που χορηγούνται σε δικαιούχους φοιτη-
τές (προπτυχιακούς. Μεταπτυχιακούς) του Ιδρύματος.
Για την ασφάλιση και υγειονομική τους περίθαλψη οι
Μεταδιδακτορικοί/ές Ερευνητές/τριες υποχρεούνται να
μεριμνούν οι ίδιοι με ίδιους πόρους.
Άρθρο 11
Περάτωση Μεταδιδακτορικής Έρευνας
1. Ο/Η Μεταδιδακτορικός/ή Ερευνητής/τρια, σε συνεργασία με τον επιβλέποντα/σουσα συντάσσει και
υποβάλλει στη Συνέλευση του Τμήματος την έκθεση
Περάτωσης Μεταδιδακτορικής Έρευνας. Η περάτωση
της Μεταδιδακτορικής Έρευνας εγκρίνεται από την
Συνέλευση.
2. Προϋπόθεση για την υποβολή της έκθεσης Περάτωσης της Μεταδιδακτορικής Έρευνας είναι η συνυπο-
βολή της αναφοράς του ειδικού λογισμικού ελέγχου
λογοκλοπής (ενδεικτικά Turnitin report ή αντίστοιχου),
δυνάμει της οποίας προκύπτει ότι έλαβε χώρα έλεγχος
του κειμένου της έκθεσης μέσω του ανωτέρω λογισμικού
και τα αποτελέσματα ήταν ικανοποιητικά, με βάση τα διεθνώς αποδεκτά δεδομένα, καθώς επίσης και η επιτυχής
δημοσίευση τουλάχιστον ενός άρθρου σε επιστημονικό
περιοδικό ή έστω την κατάθεση της επιστολής αποδοχής
για δημοσίευση (letter of acceptance).
3. Ο/Η Μεταδιδακτορικός/ή Ερευνητής/τρια υποχρεούται να παρουσιάσει τα αποτελέσματα της Μεταδιδα-
κτορικής Έρευνας δημοσίως.
4. Μετά την ολοκλήρωση της Μεταδιδακτορικής Έρευνας, χορηγείται βεβαίωση Εκπόνησης Μεταδιδακτορικής
Έρευνας, στην οποία αναγράφεται το Ίδρυμα, το Τμήμα,
το Εργαστήριο (εάν υπάρχει), το ονοματεπώνυμο του/
της Ερευνητή/τριας, το όνομα πατρός, το γνωστικό αντικείμενο της έρευνας, καθώς και ο χρόνος διεξαγωγής
και το ονοματεπώνυμο και η ιδιότητα του επιβλέποντος
μέλους Δ.Ε.Π. Η βεβαίωση υπογράφεται από τον/την
Πρόεδρο και την Γραμματεία του Τμήματος.
5. Η βεβαίωση Εκπόνησης Μεταδιδακτορικής Έρευνας
σε καμιά περίπτωση δεν αποτελεί τίτλο σπουδών.
6. Πριν την απονομή της βεβαίωσης Εκπόνησης Μεταδιδακτορικής Έρευνας, κατατίθεται στη Συνέλευση του
Τμήματος Μαιευτικής, τεκμηριωμένη βεβαίωση επιτυχούς ολοκλήρωσης του επιβλέποντος.
7. Η έκθεση περάτωσης της Μεταδιδακτορικής Έρευνας κατατίθεται στο ιδρυματικό αποθετήριο του Πα.Δ.Α.
σύμφωνα με τις πολιτικές προβολής του και λαμβάνεται
υπόψη κατά την αξιολόγηση του Τμήματος.
Άρθρο 12
Διαγραφή Μεταδιδακτορικών Ερευνητών/τριών
1. Η Συνέλευση του Τμήματος Μαιευτικής δύναται να
αποφασίσει τη διαγραφή Μεταδιδακτορικού/ής Ερευνητή/τριας:
(α) Μετά από αίτηση του/της ιδίου/ας, ή
(β) εάν συντρέχει ένας τουλάχιστον από τους παρακάτω λόγους:
- Μη τήρηση των υποχρεώσεών τους, όπως αυτές καθορίζονται από τον παρόντα Κανονισμό.
- Αρνητική εισήγηση του επιβλέποντος, σχετικά με την
πορεία της ΜΕ.
- Χρήση ιδεών, μεθόδων και αποτελεσμάτων άλλων
ερευνητών με τρόπους μη σύμφωνους με την ακαδημαϊκή δεοντολογία (χωρίς αναφορά σε αυτούς - λογο-
κλοπή).
- Ενέργειες που εκθέτουν και ζημιώνουν το Τμήμα ή
το Πανεπιστήμιο Δυτικής Αττικής, που τους φιλοξενεί.
2. Ο/Η Μεταδιδακτορικός/ή Ερευνητής/τρια μπορεί να
προσφύγει στη Κοσμητεία της Σχολής Επιστημών Υγείας
και Πρόνοιας, κατά της απόφασης διαγραφής του/της.
Άρθρο 13
Μετακίνηση των Μεταδιδακτορικών Ερευνητών/
τριών
1. Σε περίπτωση μετακίνησης του επιβλέποντος μέλους Δ.Ε.Π. σε άλλο Τμήμα του Πα.Δ.Α., οι μεταδιδακτο-
ρικοί/ές ερευνητές/τριες που το μέλος Δ.Ε.Π. επέβλεπε
στο Τμήμα Μαιευτικής που υπηρετούσε προηγουμένως,
δύνανται να ζητήσουν την εγγραφή τους στο νέο Τμήμα
του επιβλέποντος/μετακινηθέντος μέλους Δ.Ε.Π.
2. Σε περίπτωση μετάκλησης, μετακίνησης ή εκλογής
του/της επιβλέποντος/ουσας σε άλλο Τμήμα Α.Ε.Ι. της
ημεδαπής ή της αλλοδαπής, με απόφαση της Συνέλευσης του Τμήματος ορίζεται νέος/α επιβλέπων/ουσα για
τον/την ερευνητή/τρια.
Άρθρο 14
Τηρούμενα Αρχεία - Μητρώα Μεταδιδακτορικών
Ερευνητών/τριών
1. Στη Γραμματεία του Τμήματος Μαιευτικής τηρείται
ειδικό Μητρώο Μεταδιδακτορικών Ερευνητών/τριών,
στο οποίο καταγράφονται για κάθε Μεταδιδακτορικό/ή
Ερευνητή/τρια:
α) Το ονοματεπώνυμο και όνομα πατρός,
β) το Τμήμα,
γ) ο τίτλος της ΜΕ,
δ) η ημερομηνία έναρξης της Μεταδιδακτορικής Έρευνας,
ε) το Επιβλέπον Μέλος Δ.Ε.Π.,
στ) η γλώσσα συγγραφής της Μεταδιδακτορικής Έρευνας
ζ) η έκθεση Περάτωσης της Μεταδιδακτορικής Έρευνας και η έκθεση Αξιολόγησης της Μεταδιδακτορικής
Έρευνας.
Άρθρο 15
Λοιπές ρυθμίσεις - Τροποποιήσεις
1. Όσα θέματα δεν προβλέπονται στην παρούσα απόφαση θα ρυθμίζονται από τη Σύγκλητο και τους Κανονι-
σμούς του Πανεπιστημίου Δυτικής Αττικής σύμφωνα με
την ισχύουσα νομοθεσία.
2. Η Σύγκλητος του Πανεπιστημίου Δυτικής Αττικής
διατηρεί το δικαίωμα τροποποίησης του παρόντος κανονισμού, σε κάθε περίπτωση που αυτό κρίνεται ανα-
γκαίο, κατόπιν εισήγησης - απόφασης της Συνέλευσης
του Τμήματος.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2250/09.05.2025
Άρθρο  16
Μεταβατικές Διατάξεις
Οι Μεταδιδακτορικοί/ές Ερευνητές/τριες του Πανεπιστημίου Δυτικής Αττικής, που έχουν γίνει δεκτοί πριν
την έγκριση του παρόντος Κανονισμού, εντάσσονται στις
ρυθμίσεις του παρόντος Κανονισμού.
Η απόφαση αυτή να δημοσιευθεί στην Εφημερίδα της
Κυβερνήσεως.
Αιγάλεω, 5 Μαΐου 2025
Ο Πρύτανης
ΠΑΝΑΓΙΩΤΗΣ ΚΑΛΔΗΣ
Ι
Αριθμ. απόφ. 13/40/15-04-2025
(2)
Σύσταση Μονάδας Διαχείρισης Κινδύνων στο Δημοκρίτειο Πανεπιστήμιο Θράκης.
ΤΟ ΣΥΜΒΟΥΛΙΟ ΔΙΟΙΚΗΣΗΣ
ΤΟΥ ΔΗΜΟΚΡΙΤΕΙΟΥ ΠΑΝΕΠΙΣΤΗΜΙΟΥ ΘΡΑΚΗΣ
Έχοντας υπόψη:
1. Το ν.δ. 87/1973 «Περί ιδρύσεως Πανεπιστημίων εις
Θράκην και εις Κρήτην» (Α’ 159).
2. Τα άρθρα 5 και 9 του ν. 3469/2006 «Εθνικό Τυπογραφείο, Εφημερίς της Κυβερνήσεως και λοιπές διατάξεις»
(Α’ 131).
3. Τα άρθρα 76-78 του ν. 4727/2020 «Ψηφιακή Διακυβέρνηση (Ενσωμάτωση στην Ελληνική Νομοθε-
σία της Οδηγίας (ΕΕ) 2016/2102 και της Οδηγίας (ΕΕ)
2019/1024) - Ηλεκτρονικές Επικοινωνίες (Ενσωμάτωση
στο Ελληνικό Δίκαιο της Οδηγίας (ΕΕ) 2018/1972) και
άλλες διατάξεις» (Α’ 184).
4. Τις διατάξεις του Μέρους Β’ του ν. 5013/2023 «Πολυεπίπεδη διακυβέρνηση, διαχείριση κινδύνων στον
δημόσιο τομέα και άλλες διατάξεις» (Α’ 12) και, ιδίως, τα
άρθρα 22, 23 και 28 παρ. 2 αυτού.
5. Τον ν. 4795/2021 «Σύστημα Εσωτερικού Ελέγχου του
Δημόσιου Τομέα, Σύμβουλος Ακεραιότητας στη δημόσια
διοίκηση και άλλες διατάξεις για τη δημόσια διοίκηση και
την τοπική αυτοδιοίκηση» (Α’ 62) και, ιδίως, τα άρθρα 22Γ
και 22Δ αυτού.
6. Τα άρθρα 469 και 470 του ν. 4957/2022 «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση
της ποιότητας, της λειτουργικότητας και της σύνδεσης
των Α.Ε.Ι. με την κοινωνία και λοιπές διατάξεις» (Α’ 141).
7. Τον ν. 5094/2024 «Ενίσχυση του Δημόσιου Πανεπιστημίου - Πλαίσιο λειτουργίας μη κερδοσκοπικών πα-
ραρτημάτων ξένων πανεπιστημίων και άλλες διατάξεις»
(Α’ 39).
8. Το π.δ. 96/2006 «Οργανισμός Διοικητικών Υπηρεσιών του Δημοκριτείου Πανεπιστημίου Θράκης» (Α’ 98).
9. Το π.δ. 86/2013 «Συγχώνευση Τμημάτων, ίδρυση συγκρότηση - ανασυγκρότηση Σχολών στο Δημοκρίτειο
Πανεπιστήμιο Θράκης» (Α’ 124).
10. Την υπό στοιχεία ΔΠΘ/ΠΡ/54485/3184/09-04-2025
(ΔΠΘ/ΑΔΥΚΔ/ΣΔΙΟΙΚ/54486/5218/1516/09-04-2025)
εισήγηση του Πρύτανη του Δ.Π.Θ. Καθηγητή Φώτιου
Μάρη, που αφορά στη σύσταση Μονάδας Διαχείρισης
Κινδύνων στο Δημοκρίτειο Πανεπιστήμιο Θράκης.
11. Το υπό στοιχεία ΔΠΘ/ΔΟΔ/54486/6485/14-04-2025
(ΔΠΘ/ΑΔΥΚΔ/ΣΔΙΟΙΚ/55363/5348/1553/14-04-2025)
έγγραφο της Διεύθυνσης Οικονομικής Διαχείρισης του
Δ.Π.Θ., που αφορά στην ετήσια επιπρόσθετη δαπάνη
σύστασης θέσης ευθύνης στη Μονάδα Διαχείρισης Κινδύνων στο Δημοκρίτειο Πανεπιστήμιο Θράκης.
12. Την υπό στοιχεία ΔΠΘ/ΔΔΚ/25927/2643/2023
(Υ.Ο.Δ.Δ. 4) διαπιστωτική πράξη, με την οποία διαπιστώνεται η εκλογή Πρύτανη και ο ορισμός των Αντιπρυτά-
νεων του Δ.Π.Θ. με θητεία έως 31-8-2026.
13. Την υπό στοιχεία ΔΠΘ/ΠΡ/27669/1883/18-1-2023
(Β’ 267) απόφαση του Πρύτανη του Δ.Π.Θ. περί καθορισμού του τομέα ευθύνης και των επιμέρους αρμοδιοτή-
των των τεσσάρων (4) Αντιπρυτάνεων του Δημοκριτείου
Πανεπιστημίου Θράκης και της σειράς αναπλήρωσης
του Πρύτανη, σύμφωνα με την παρ. 2 του άρθρου 15
του ν. 4957/2022 (Α’ 141).
14. Την υπό στοιχεία ΔΠΘ/ΔΔΚ/17420/1728/18-11-2022
(Υ.Ο.Δ.Δ. 1086) πράξη με την οποία διαπιστώθηκε η συγκρότηση του Συμβουλίου Διοίκησης του Δημοκριτείου
Πανεπιστημίου Θράκης.
15. Τις άμεσες και επείγουσες υπηρεσιακές ανάγκες
εύρυθμης και αποτελεσματικής λειτουργίας των υπηρεσιών και μονάδων του Ιδρύματος.
16. Το γεγονός ότι δεν έχει εκδοθεί έως σήμερα ο Οργανισμός του Δημοκριτείου Πανεπιστημίου Θράκης κατά
τις διατάξεις του άρθρου 206 του ν. 4957/2022.
17. To γεγονός ότι οι διατάξεις της παρούσας δεν αφορούν σε διοικητική διαδικασία για την οποία υπάρχει
υποχρέωση καταχώρισης στο ΕΜΔΔ - ΜΙΤΟΣ.
18. Το γεγονός ότι από την εφαρμογή των διατάξεων της παρούσας απόφασης προκαλείται σε βάρος
του κρατικού προϋπολογισμού ετήσια δαπάνη ποσού
5.509,80 ευρώ (ΚΑΕξ 0215 Ειδικού Φορέα 19250) για
επίδομα θέσης ευθύνης Προϊσταμένου Τμήματος σύμφωνα με την υπό στοιχεία ΔΠΘ/ΔΟΔ/54486/6485/14-04-
2025 οικονομική έκθεση της Διεύθυνσης Οικονομικής
Διαχείρισης του Δημοκριτείου Πανεπιστημίου Θράκης,
αποφασίζει:
Tη σύσταση, τον καθορισμό του επιπέδου λειτουργίας, τη δομή και τη διοικητική διάρθρωση της προβλε-
πόμενης στο άρθρο 22Γ του ν. 4795/2021 (Α’ 62), όπως
προστέθηκε με το άρθρο 22 του ν. 5013/2023 (Α’ 12)
Μονάδας Διαχείρισης Κινδύνων του Δημοκριτείου Πανεπιστημίου Θράκης, ως ακολούθως:
Άρθρο 1
Σύσταση Μονάδας Διαχείρισης Κινδύνων
στο Δημοκρίτειο Πανεπιστήμιο Θράκης
Επίπεδο λειτουργίας - Δομή - Οργανωτική διάρθρωση
1. Συστήνεται στο Δημοκρίτειο Πανεπιστήμιο Θράκης
διοικητική δομή, με την ονομασία «Μονάδα Διαχείρισης
Κινδύνων», που λειτουργεί σε επίπεδο Τμήματος.
2. Η Μονάδα Διαχείρισης Κινδύνων υπάγεται στον
Πρύτανη του Πανεπιστημίου, δεδομένου ότι το έργο της
αποτελεί δομικό στοιχείο του Συστήματος Εσωτερικού
Ελέγχου του Πανεπιστημίου για το οποίο μεριμνά ο ίδιος
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2250/09.05.2025
ο Πρύτανης. Μάλιστα, ανήκει στη δεύτερη γραμμή ρόλων του «Μοντέλου Τριών Γραμμών», βάσει του οποίου
διαρθρώνεται το Σύστημα Εσωτερικού Ελέγχου του Δημοκριτείου Πανεπιστημίου Θράκης.
Άρθρο 2
Αποστολή του Τμήματος Διαχείρισης Κινδύνων
Η Μονάδα Διαχείρισης Κινδύνων του Δημοκριτείου
Πανεπιστημίου Θράκης, αποτελεί το «Όργανο Διαχείρισης Κινδύνων» για το Πανεπιστήμιο, όπως ορίζεται από
τις διατάξεις του Κεφ. Ζ’ του ν. 4795/2021. Η αποστολή
του συνίσταται στην επίτευξη των ακόλουθων επιχειρησιακών στόχων:
1. Την ενσωμάτωση της Διαχείρισης Κινδύνων σε όλες
τις λειτουργίες του Δημοκριτείου Πανεπιστημίου Θράκης, μέσω της ανάπτυξης Πλαισίου Διαχείρισης Κινδύ-
νων, σύμφωνα με τις κατευθύνσεις της Εθνικής Αρχής
Διαφάνειας, τα Διεθνή Πρότυπα και τις βέλτιστες πρακτικές Διαχείρισης Κινδύνων.
2. Τη δημιουργία και τήρηση ενός Μητρώου Κινδύνων,
με στόχο τη συνολική εικόνα των κινδύνων, στους οποίους
είναι εκτεθειμένο το Πανεπιστήμιο κάθε χρονική στιγμή.
3. Την υποστήριξη και καθοδήγηση όλων των Δομών
και Μονάδων του Δημοκριτείου Πανεπιστημίου Θράκης
για την αναγνώριση, αξιολόγηση, αντιμετώπιση και παρακολούθηση των κινδύνων του, εξασφαλίζοντας με αυτόν
τον τρόπο την ενιαία και αποτελεσματική διαχείρισή τους.
4. Την ανάπτυξη κουλτούρας Διαχείρισης Κινδύνων σε
όλα τα επίπεδα του Πανεπιστημίου, μέσω εκπαιδευτικών
προγραμμάτων και επικοινωνιακών δράσεων.
5. Την ενίσχυση του Συστήματος Εσωτερικού Ελέγχου του Δημοκριτείου Πανεπιστημίου Θράκης με την
ανάπτυξη ενός από τα δομικά στοιχεία του και την ουσιαστική συνεισφορά στο έργο της Μονάδας Εσωτερι-
κού Ελέγχου του Πανεπιστημίου, το οποίο θα μπορεί να
εκτελείται βάσει αναγνωρισμένων κινδύνων.
6. Την ενίσχυση της πρόληψης της διαφθοράς μέσω του
έγκαιρου εντοπισμού και της παρακολούθησης των κινδύνων διαφθοράς και της αποτελεσματικότητας των εφαρ-
μοζόμενων δικλίδων ελέγχου για την αντιμετώπισή τους.
7. Τη βελτίωση του στρατηγικού σχεδιασμού του Δημοκριτείου Πανεπιστημίου Θράκης.
Άρθρο 3
Άμεσες Δράσεις της Μονάδας Διαχείρισης
Κινδύνων
Η Μονάδα Διαχείρισης Κινδύνων του Δημοκριτείου
Πανεπιστημίου Θράκης, αμέσως μετά τη στελέχωσή
του, θα πρέπει να υλοποιήσει κατά προτεραιότητα το
ακόλουθο έργο:
1. Την πλήρη χαρτογράφηση διαδικασιών παραγωγής
ή διενέργειας πράξεων με δημοσιονομικές συνέπειες
στο Δημοκρίτειο Πανεπιστήμιο Θράκης, τον εντοπισμό
κινδύνων σε κάθε διαδικασία καθώς και των σχετικών
δικλίδων ελέγχου/ασφάλειας (αν έχουν τεθεί).
2. Τη χαρτογράφηση των διαδικασιών που εκτελούνται
σε όλες τις λειτουργίες και δράσεις του Δημοκριτείου
Πανεπιστημίου Θράκης και των σχετικών με αυτές κινδύνων και δικλίδων ελέγχου/ασφάλειας. Η χαρτογράφηση
θα συνοδεύεται από αξιολόγηση των κινδύνων βάσει
πιθανότητας και επίπτωσης.
3. Τον καθορισμό κριτηρίων υπολογισμού της επίπτωσης κινδύνων (αξιολόγηση βαρύτητας κινδύνων) για το
Δημοκρίτειο Πανεπιστήμιο Θράκης.
Άρθρο 4
Στελέχωση της Μονάδας Διαχείρισης Κινδύνων
1. Η Μονάδας Διαχείρισης Κινδύνων στελεχώνεται με
υπαλλήλους κατηγορίας πανεπιστημιακής εκπαίδευσης
(ΠΕ) ή τεχνολογικής εκπαίδευσης (ΤΕ) του Δημοκριτείου
Πανεπιστημίου Θράκης.
Δύναται να στελεχωθεί και με ειδικό επιστημονικό
προσωπικό. Η επιλογή των στελεχών γίνεται κατόπιν
συνεκτίμησης της προϋπηρεσίας τους, στον δημόσιο ή
ιδιωτικό τομέα, στη διαχείριση κινδύνων, καθώς και της
γνώσης διαχείρισης κινδύνων, όπως αυτή τεκμηριώνεται από την κατοχή σχετικού πτυχίου ή μεταπτυχιακού
ή διδακτορικού τίτλου σπουδών, και ανάλογης πιστοποίησης ή διαπίστευσης. Οι υπάλληλοι του Δημοκρι-
τείου Πανεπιστημίου Θράκης δύνανται να ασκούν είτε
αποκλειστικά είτε παράλληλα τα συγκεκριμένα καθήκοντα ανάλογα με τις επιχειρησιακές δυνατότητες του
Πανεπιστημίου.
2. Το Εθνικό Κέντρο Δημόσιας Διοίκησης και Αυτοδιοίκησης, σε συνεργασία με τη Γενική Γραμματεία Αν-
θρώπινου Δυναμικού Δημόσιου Τομέα του Υπουργείου
Εσωτερικών και την Εθνική Αρχή Διαφάνειας, οργανώνει
ειδικό πρόγραμμα επαγγελματικής επάρκειας διαχειριστή κινδύνων και χορηγεί Πιστοποιητικό Επαγγελματι-
κής Επάρκειας Διαχειριστή Κινδύνων, κατόπιν επιτυχούς
παρακολούθησης του προγράμματος.
3. Τα στελέχη της Μονάδας Διαχείρισης Κινδύνων του
Δημοκριτείου Πανεπιστημίου Θράκης υποχρεούνται,
εντός έξι (6) μηνών από την έναρξη του ειδικού προγράμματος της παρ. 2 ή από την τοποθέτηση ή τον ορι-
σμό τους, να λάβουν το Πιστοποιητικό Επαγγελματικής
Επάρκειας Διαχειριστή Κινδύνων.
4. Εφόσον κρίνεται απαραίτητη για την υποστήριξη
της Μονάδας Διαχείρισης Κινδύνων του Δημοκριτείου
Πανεπιστημίου Θράκης της η συνδρομή επαγγελματιών
με τεχνογνωσία και δεξιότητες που δεν υπάρχουν εντός
του φορέα, η συνδρομή αυτή δύναται να ανατίθεται,
κατόπιν προηγούμενης αιτιολογημένης απόφασης του
Πρύτανη, σε φυσικό ή νομικό πρόσωπο, με σύμβαση
παροχής ανεξάρτητων υπηρεσιών.
5. Οι πράξεις σύστασης ή ορισμού των οργάνων διαχείρισης κινδύνων κοινοποιούνται εντός μηνός από την
έκδοσή τους στο Υπουργείο Εσωτερικών και στην Εθνική
Αρχή Διαφάνειας.
Άρθρο 5
Αρμοδιότητες της Μονάδας Διαχείρισης
Κινδύνων
Η Μονάδα Διαχείρισης Κινδύνων του Δημοκριτείου
Πανεπιστημίου Θράκης, βάσει του άρθρου 22Δ του
ν. 4795/2021, ασκεί τις ακόλουθες αρμοδιότητες:
α) Εισηγείται την Πολιτική Διαχείρισης Κινδύνων στον
Πρύτανη του Δημοκριτείου Πανεπιστημίου Θράκης.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2250/09.05.2025
β) Aναπτύσσει, παρακολουθεί και επικαιροποιεί το
πλαίσιο διαχείρισης Κινδύνων του Δημοκριτείου Πανεπιστημίου Θράκης, σύμφωνα με τους στρατηγικούς και
επιχειρησιακούς στόχους του.
γ) Eνημερώνει και καθοδηγεί το προσωπικό του Δημοκριτείου Πανεπιστημίου Θράκης σχετικά με τον τρόπο
εντοπισμού και αντιμετώπισης των κινδύνων, κατά την
άσκηση των αρμοδιοτήτων του και την παρακολούθηση
των δικλίδων ελέγχου.
δ) Eποπτεύει τη διαδικασία διαχείρισης κινδύνων που
διενεργείται από το σύνολο των οργανικών μονάδων του
Δημοκριτείου Πανεπιστημίου Θράκης.
ε) Φέρει την ευθύνη για την τήρηση, τη συνεχή παρακολούθηση και την επικαιροποίηση του Μητρώου
Κινδύνων του Δημοκριτείου Πανεπιστημίου Θράκης,
όπως περιγράφεται στο άρθρο 22ΣΤ του ν. 4795/2021
και παρέχει σχετικές κατευθύνσεις προς τις λοιπές οργανικές μονάδες.
στ) Υποβάλλει περιοδικές και έκτακτες αναφορές προς
Πρύτανη σχετικά με τους κινδύνους στους οποίους είναι
εκτεθειμένο το Δημοκρίτειο Πανεπιστήμιο Θράκης.
ζ) Υποβάλλει ετήσια έκθεση προς τον Πρύτανη του
Δημοκριτείου Πανεπιστημίου Θράκης, η οποία κοινοποιείται στην Εθνική Αρχή Διαφάνειας.
Άρθρο 6
Πρόσβαση σε Στοιχεία και Αρχεία
1. Τα στελέχη της Μονάδας Διαχείρισης Κινδύνων διαθέτουν πλήρη και απρόσκοπτη πρόσβαση σε όλα τα φυ-
σικά στοιχεία και αρχεία του Δημοκριτείου Πανεπιστημίου
Θράκης, που είναι αναγκαία κατά την εκτέλεση των καθηκόντων τους και συνεργάζονται με τους εργαζόμενους του
Πανεπιστημίου, στο μέτρο που είναι απαραίτητο για την
υλοποίηση του έργου τους, με την επιφύλαξη των άρθρων
9 και 10 του Κανονισμού (ΕΕ) 2016/679 του Ευρωπαϊκού
Κοινοβουλίου και του Συμβουλίου της 27ης Απριλίου 2016
για την προστασία των φυσικών προσώπων έναντι της
επεξεργασίας των δεδομένων προσωπικού χαρακτήρα
και για την ελεύθερη κυκλοφορία των δεδομένων αυτών
και την κατάργηση της Οδηγίας 95/46/ΕΚ (Γενικός Κανονισμός για την Προστασία Δεδομένων) (L 119).
2. Τα στελέχη της Μονάδας Διαχείρισης Κινδύνων
έχουν καθήκον εχεμύθειας, τήρησης της εμπιστευτικότητας και ευθύνη απόλυτης διαφύλαξης των στοιχείων
που περιέρχονται σε γνώση τους κατά την άσκηση των
καθηκόντων τους. Το καθήκον εχεμύθειας εξακολουθεί
να ισχύει και μετά από την ολοκλήρωση του έργου ή
την αποχώρησή τους από το Δημοκρίτειο Πανεπιστήμιο
Θράκης και για πέντε (5) ακόμα έτη.
Άρθρο 7
Μητρώο Κινδύνων
1. Το Δημοκρίτειο Πανεπιστήμιο Θράκης υποχρεούται
να τηρεί, διά της Μονάδας Διαχείρισης Κινδύνων, Μητρώο Κινδύνων.
2. Στο Μητρώο Κινδύνων καταγράφονται οι αναγνωρισμένοι κίνδυνοι του Πανεπιστημίου, το επίπεδο
αξιολόγησής τους, οι υφιστάμενες δικλίδες ελέγχου,
πρόσθετες δικλίδες ελέγχου για την αντιμετώπιση των
κινδύνων, καθώς και οι υπεύθυνοι διαχείρισής τους.
Στο Μητρώο Κινδύνων καταγράφονται και οι κίνδυνοι
διαφθοράς και απάτης.
3. Με κοινή απόφαση των Υπουργών Εσωτερικών και
Ψηφιακής Διακυβέρνησης και του Διοικητή της Εθνικής Αρχής Διαφάνειας καθορίζεται πρότυπο Μητρώου
Κινδύνων και παρέχονται οδηγίες σχετικά με τον τρόπο
τήρησης και επικαιροποίησής του.
Άρθρο 8
Κεντρικό Αποθετήριο Κινδύνων Διαφθοράς
1. Στο Κεντρικό Αποθετήριο Κινδύνων Διαφθοράς,
το οποίο τηρείται από τη Γενική Διεύθυνση Ακεραιότητας και Λογοδοσίας της Εθνικής Αρχής Διαφάνει-
ας, συλλέγονται δεδομένα αναφορικά με τους κινδύνους διαφθοράς που αντιμετωπίζουν οι φορείς του
άρθρου 2 του ν. 4795/2021, καταγράφονται οι αιτίες
που τους προκαλούν, οι υφιστάμενες δικλίδες ελέγχου
και οι πρόσθετες δικλίδες ελέγχου για την αντιμετώπισή τους.
2. Με κοινή απόφαση του Υπουργού Ψηφιακής Διακυβέρνησης και του Διοικητή της Εθνικής Αρχής Διαφάνει-
ας, καθορίζονται η μορφή και οι προδιαγραφές λειτουργίας του Κεντρικού Αποθετηρίου Κινδύνων Διαφθοράς,
το είδος και ο τύπος των στοιχείων που διαβιβάζονται
και τηρούνται από τους υπεύθυνους για την ανάπτυξη
και εφαρμογή του Πλαισίου Διαχείρισης Κινδύνων των
φορέων προς την Εθνική Αρχή Διαφάνειας, ο χρόνος
έναρξης λειτουργίας του Κεντρικού Αποθετηρίου, καθώς
και κάθε άλλο σχετικό θέμα.
3. Η Μονάδα Διαχείρισης Κινδύνων του Δημοκριτείου
Πανεπιστημίου Θράκης:
α. Διαβιβάζει στο Κεντρικό Αποθετήριο Κινδύνων Διαφθοράς στοιχεία σχετικά με κινδύνους διαφθοράς που έχει
αντιμετωπίσει κατά τη λειτουργία του, ως Όργανο Διαχείρισης Κινδύνων στο Δημοκρίτειο Πανεπιστήμιο Θράκης και
β. εντοπίζει και αναγνωρίζει καλές πρακτικές στο Κεντρικό Αποθετήριο Κινδύνων Διαφθοράς και τις αξιο-
ποιεί σε ανάλογες περιπτώσεις στο Δημοκριτείου Πανεπιστημίου Θράκης.
Άρθρο 9
Έναρξη Ισχύος
Η ισχύς της παρούσας άρχεται από τη δημοσίευσή της
στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της
Κυβερνήσεως.
Ο Πρύτανης
ΦΩΤΙΟΣ ΜΑΡΗΣ
Καποδιστρίου 34, 104 32 Αθήνα
Αποστολή εγγράφων προς δημοσίευση στο ΦΕΚ
στην ηλεκτρονική διεύθυνση https://eservices.et.gr

[Source: 20250202250.pdf | Tokens: 35345]